Wat is jou nalatenskap, meneer die president?Pres. Cyril Ramaphosa (Foto: @SA Gov News/Twitter) Die landbou-organisasie TLU SA het ŉ ope brief aan pres. Cyril Ramaphosa gerig waarin hy versoek word om te besin oor sy nalatenskap. Louis Meintjes, president van TLU SA, sê in die ope brief ŉ regering het twee belangrike verantwoordelikhede in ŉ demokrasie, naamlik om die veiligheid en sekuriteit van alle mense te verseker en die soewereiniteit van die land te beskerm, en tweedens om ŉ klimaat te skep waar die ekonomie kan floreer. “Dit beteken ŉ politieke omgewing moet geskep word sodat beleggers, plaaslik en internasionaal, vol vertroue en gemaklik sal wees om hul geld in Suid-Afrika te belê,” het Meintjes gesê. “Dit is kommerwekkend dat enige realistiese en regdenkende persoon kan sien dat die regering die land versaak het in albei hierdie verantwoordelikhede. U moet nou besluit wat u nalatenskap gaan wees. Gaan u maar net op hierdie spoor bly van die ANC, sedert dit aan bewind gekom het, om die land te plunder, vaardighede te verdryf en ŉ goedbestuurde entiteit in ŉ disfunksionele toestand te verander? Onder die ANC het werkloosheid en armoede toegeneem. Wat moet die mark doen om aan u te bewys dat u beleidsrigting, om sosialisme en kommunisme aan te hang, wat wêreldwyd onsuksesvol was, tot dieselfde katastrofes hier in Suid-Afrika gelei het? Almal besef hoe die ekonomie negatief reageer het.” Meintjes het ook verwys na Ramaphosa se strategie om grond aan swart mense te oorhandig. “Buiten dat hierdie beleid op leuens en ŉ verdraaiing van die geskiedenis van grondbesetting gebaseer is, gaan u voort met hierdie oordrag van grond ondanks ŉ mislukkingskoers van 91% – volgens u eie erkenning. Mnr. Ramaphosa, niemand kan ŉ ander persoon bemagtig nie. Dit is ŉ keuse wat elke persoon vir homself moet maak, om sy Godgegewe talente tot die beste van sy vermoë te gebruik. Die tragedie is dat, onder u administrasie, het ŉ kultuur, om aanspraak te maak op iets, ontwikkel waar almal alles ‘eis’. Hierdie houding lei tot ŉ doodloopstraat vir Suid-Afrika.” Meintjes sê die prys van dié beleidsbenadering is te duur om te betaal. “Misdaad is nou buite beheer. Drie-en-vyftig persone word daagliks in Suid-Afrika vermoor. Boere wat kos moet verskaf aan die land se 54 miljoen mense, word buite verhouding aangerand en vermoor teen ŉ onaanvaarbare hoë koers. Die kern van hierdie probleem lê voor u deur, mnr. Ramaphosa. U toon geen politieke wil om publiek oor dié gewetenlose situasie te praat nie. U stilswye skep die indruk dat u die misdaad in die land goedkeur.” Hy voeg by dit maak van Ramaphosa medepligtig aan die geweld en moorde. “U versaak u grondwetlike verantwoordelikheid.” Meintjes gee ŉ paar praktiese wenke vir Ramaphosa: 1. Laat vaar die beleid om slegs een rassegroep te bevorder. Swart Ekonomiese Bemagtiging het tot dusver nog net ŉ paar bevoordeel, terwyl armoede in die res van Suid-Afrika toegeneem het. 2. Gee titelaktes aan die inwoners van die HOP-huise. 3. Bevestig die beginsel van privaat eiendomsreg en die vryemarkstelsel as die voorkeurmetode hoe welvaart geskep kan word. 4. Suid-Afrika wil van u hoor oor die land se misdaad. 5. Met 67% van die land se inwoners wat in stede woon, moet u besef dat die grootste bate vir dié land kommersiële boere is. Hierdie boere verskaf kos aan elke Suid-Afrikaner. ŉ Verantwoordelike president sal alles in sy vermoë doen om hierdie mense te koester en hul veiligheid en sekuriteit te verseker. 6. Raak ontslae van die beleid van onteiening sonder vergoeding. 7. U uitlatings dat korrupsie uitgeroei sal word, is ŉ positiewe benadering, maar ongelukkig lyk dit of hierdie probleem baie versigtig getakel word en daar is nie enige duidelike planne in die pyplyn om stappe te doen teen diegene wat in magsposisies is nie. Daad moet nou by woord gesit word. 8. Landboumisdaad speel ŉ uiters negatiewe rol in landelike gebiede. U moet dit verbaal, met u eie woorde, veroordeel. Buiten plaasaanvalle en -moorde, vind gewelddadige rasseaanvalle ook plaas. Die plunder van infrastruktuur op plase, diefstal van vee en produkte, en die diefstal van duur elemente soos saad, bemesting en diesel moet veroordeel word. 9. Kommersiële landbou skep werk vir 834 000 werkers. Dit beteken ŉ bedrag van R2 919 000 000 wat boere in salarisse betaal en die ekonomie word daardeur gestimuleer. Elke plaas wat sy produksie verloor, omdat u as die staat daardie plaas vir grondonteiening geoormerk het, of as ŉ plaasmoord plaasgevind het, verhinder onmiddellik die moontlikheid van nog werk op daardie eiendom. 10. Mnr. Ramaphosa, u land het ekonomiese groei nodig. Elke beleidstoespraak en elke stuk wetgewing moet getoets word oor die impak wat dit op beleggers sal hê. Beleggings is die eerste trappie op die groeileer. Beleggings sal slegs plaasvind waar daar vertroue is. U hoef nie te wonder of u die regte ding doen nie, die mark sal dadelik wys of u op die regte pad is. Dink na oor u beleidsrigtings, want u huidige benadering werk nie. “Elke persoon is verantwoordelik vir sy eie nalatenskap. As u op hierdie spoor voortgaan, sal u medepligtig wees daaraan dat Suid-Afrika op die ashoop van mislukking en verwoesting beland. Daar is soveel talent in hierdie land beskikbaar vir u gebruik. U het gekies om dit eerder ŉ rassekwessie te maak. Raak ontslae van u benadering van kaderontplooiing en gebruik die beste vaardighede wat beskikbaar is – ongeag die ras. U sal ŉ beleidsomgewing skep wat vertroue bevorder en die nodige beleggings lok. Dit sal uiteindelik groei waarborg. “Neem die verantwoordelikheid om te regeer, en regeer dan! Raak ontslae van die ‘struggle’-mentaliteit en hou op om die ANC te probeer red in plaas daarvan om Suid-Afrika te probeer red. Die geskiedenis sal u optrede beoordeel. U het die keuse óf om te bou óf om af te breek. Watter pad u kies sal in die annale van die land opgeteken word – mislukking of sukses. ŉ Groter Mag as enige mens sal uiteindelik die finale oordeel vel – vir u en vir my.” Meintjes het gesê TLU SA het al langer as 122 gewerk om ŉ geskikte beleidsomgewing vir die boer te skep en te verseker sodat hy suksesvol kos kan vervaardig. “Die vaardighede en bereidwilligheid is duidelik en hy is gretig om van Suid-Afrika ŉ suksesstorie te maak. Dit is u keuse om dié kennis en goedhartigheid te gebruik of nie. TLU SA sal graag ŉ konstruktiewe mag wil wees om die toekoms te bou. Maar dit kan slegs gebeur as die regte ekonomiese beginsels toegepas word. Suid-Afrika en die wêreld wag vir u staatsmanskap om onthul te word. Of sal u naam bloot opgeteken word as die leier van ŉ outydse struggle-beweging? Die antwoord is in u hande.” *Bennie van Zyl, hoofbestuurder van TLU SA, het intussen bevestig die presidensie het erkenning van ontvangs aan die organisasie gelewer en onderneem om op die brief te reageer. – Red